《次韵曾机宜题石桥》
宋代·释德洪

公才受斧斤，鼻端有馀地。一官游人间，穷达置度外。

著屐登名山，眺览吞眼界。倒倾蛟龙室，聊为翰墨戏。

搏取华藏海，几间日相对。石桥亦何有，万峰作阶陛。

平生冠世境，胜践得君辈。坏壁题新诗，一洗俗眼眦。

我本个中人，久负未归债。我自负名山，名山岂余弃。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。